31997D0138
L 052/22
ОФИЦИАЛЕН ВЕСТНИК НА ЕВРОПЕЙСКИЯ СЪЮЗ
РЕШЕНИЕ НА КОМИСИЯТА
от 3 февруари 1997 година
относно установяване на форми, свързани със системата от база данни, съгласно Директива 94/62/ЕО на Европейския парламент и на Съвета относно опаковките и отпадъците от опаковки
(текст от значение за ЕИП)
(97/138/ЕО)
КОМИСИЯТА НА ЕВРОПЕЙСКИТЕ ОБЩНОСТИ,
като взе предвид Договора за създаване на Европейската общност,
като взе предвид Директива 94/62/ЕС на Европейския парламент и на Съвета от 20 декември 1994 г. относно опаковките и отпадъците от опаковки (1), и по-специално член 12, параграф 3 от нея,
като има предвид, че следва периодично да се извършва преглед на формите и рамката на базата данни въз основа на натрупания практически опит и, ако е необходимо, те да бъдат ревизирани;
като има предвид, че мерките, предвидени в настоящото решение, са в съответствие със становището на комитета, създаден съгласно член 21 от Директива 94/62/ЕО,
ПРИЕ НАСТОЯЩОТО РЕШЕНИЕ:
Член 1
Настоящото решение, което обхваща всички опаковки, пуснати на пазара в Общността и всички отпадъци от опаковки, както са посочени в член 2, параграф 1 от Директива 94/62/ЕО, има за цел установяването на форми, свързани със системите от база данни за опаковки и отпадъци от опаковки, които следва да бъдат установени, за да допринесат за създаването на възможности държавите-членки и Комисията да извършват мониторинг на прилагането на целите, определени в Директива 94/62/ЕО.
Тези форми имат за цел да хармонизират характеристиките и представянето на създадените данни и да направят данните на държавите-членки съвместими.
Член 2
За целите на настоящото решение:
-
се използват същите дефиниции като установените в член 3 от Директива 94/62/ЕО,
-
„композит“ означава опаковка, направена от различни материали, които не могат да бъдат разделени ръчно, като никой не превишава даден процент от теглото, който процент се определя в съответствие с процедурата, установена в член 21 от Директива 94/62/ЕО. Възможни изключения за някои материали могат да се установяват по същата процедура.
Член 3
Формите, представени в приложенията, се попълват ежегодно, като се започва от 1997 г., обхващат цяла календарна година и се предоставят на Комисията в срок от 18 месеца след края на съответната година. Те се предоставят на Комисията заедно с националните отчети, които следва да се попълват в съответствие с член 17 от Директива 94/62/ЕО.
Член 4
Държавите-членки представят на Комисията необходимата качествена информация за нивата на концентрация на тежки метали, съдържащи се в опаковките по смисъла на член 11 на Директива 94/62/ЕО, и за наличието на вредни и други опасни вещества и материали по смисъла на точка 1, трето тире от приложение II към Директива 94/62/ЕО.
Държавите-членки представят на Комисията също така количествена информация за отпадъците от опаковки, считани за опасни поради замърсяване на съдържанието на продуктите по смисъла на Директива 91/689/ЕИО на Съвета (2) и Решение 94/904/ЕИО на Съвета (3), по специално, ако не са подходящи за рециклиране.
Не по-късно от края на първата петгодишна фаза на Комисията следва да се представи отчетът, посочен в член 6, параграф 1 от Директива 94/62/ЕО. Това се повтаря за следващите петгодишни периоди.
Член 5
Държавите-членки представят на Комисията попълнените форми, установени в настоящото решение, заедно с подходящото описание как са съставени данните, както и на основните характеристики на базата данни, от които са извлечени данните.
По-специално описанието включва използваните преценки при изчисляването на количествата и темповете на регенериране и рециклиране на отпадъци от опаковки и темповете на повторна употреба.
Член 6
Данните, които следва да бъдат включени в приложение III (таблици 3, 4.1 и 4.2) относно теглото на рециклираните и регенерирани отпадъци от опаковки се отнасят за количеството отпадъци от опаковки, включени в ефективния процес на рециклиране или регенериране.
За изчисляването на тези количества могат да се разглеждат само отпадъци, произхождащи от опаковки, пуснати на пазара, и се изключват всякакъв вид остатъци от производството на опаковки или опъковъчни материали, или от други производствени процеси.
Член 7
Данните, съдържащи се във формите, са предназначени за извършване на мониторинг на изпълнението на целите на Директива 94/62/ЕО и служат за информационни цели и за база за вземане на бъдещи решения.
Попълването на приложение II (таблица 2) не е задължително.
Разбивката на информацията в приложение III (таблици 3, 4.1, 4.2) относно органичното рециклиране, други форми на рециклиране, енергийно оползотворяване и други форми на оползотворяване, изгаряне и депониране служи единствено за информационни цели и не е задължително.
Предоставянето на данните, изисквани в колоните озаглавени „Общо“, „Рециклиране общо“ и „Оползотворяване общо“, е задължително. Предоставянето на данните, изисквани в колоната озаглавена „Сортирани за рециклиране“, не е задължително.
Опаковъчните материали, за които предоставянето на данни е задължително, са стъкло, пластмаси, хартия и фиброплоскости и метали.
Член 8
Комисията, в съответствие с процедурата, установена в член 21 от Директива 94/62/ЕО, извършва преглед на рамката за предоставяне на данни от държавите-членки, за да направи тези данни сравними и съгласувани. Тази рамка следва да разглежда дефинициите, които да се използват, включително за композитите, и диапазоните на точност на данните, които трябва да бъдат поставени като цел.
Държавите-членки осигуряват предоставените данни да съотвестват на тази рамка.
Член 9
Адресати на настоящото решение са държавите-членки
Съставено в Брюксел на 3 февруари 1997 година.